b'\n_START_ARTICLE_\nMajda (Igor Grdina)\n_START_SECTION_\n1. dejanje\n_START_PARAGRAPH_\nPeter se z va\xc5\xa1\xc4\x8dani navdu\xc5\xa1uje nad lepotami gorenjske pokrajine, tudi Dama, ki je z goro kov\xc4\x8dkov prispela na letovanje, je o\xc4\x8darana, se posebej potem, ko ji direktor pove, da re\xc5\xbeira igro, v kateri bo nastopala vsa vas; povabil je tudi Zgago, znanega kritika iz prestolnice, v upanju, da se bo kritik za gostoljubje oddol\xc5\xbeil z dobro reklamo za njihov kraj. Dama in direktor br\xc5\xbe odkrijeta, da sta sorodni du\xc5\xa1i, med njima zraste simpatija. Tudi Majda je zaljubljena, a ne v pravega, srce se ji je vnelo za Zgago, ki pa ga bolj zanima lov. Ljubezen se plete med \xc5\xbdanom in \xc5\xa0pelco in Peter, ki ga je njegova ljubljena Majda sitno zavrnila, oto\xc5\xbeno opazuje sre\xc4\x8dni par.\n_START_SECTION_\n2. dejanje\n_START_PARAGRAPH_\nPredzadnje dejanje zgodovinske tragedije je kon\xc4\x8dano, publika je navdu\xc5\xa1ena, le Zgaga sitnari, \xc4\x8de\xc5\xa1 da so igralci leseni, scena obupna itn. Direktor ugovarja, Peter ga podpre in Zgagi zagrozi, naj neha laziti za Majdo. Dekle ima to za "prosta\xc5\xa1tvo", fanta napodi, da kot kup nesre\xc4\x8de premi\xc5\xa1ljuje svojo bole\xc4\x8dino. Ker pa imata Peter in Majda v igri pomembni vlogi, se v njun spor vme\xc5\xa1a \xc5\xbeupan in jima prepove vsakr\xc5\xa1no "anarhijo". Zadnje dejanje ste\xc4\x8de, \xc4\x8darovnica (\xc5\xa0pelca) je obsojena na smrt, hudi\xc4\x8d (\xc5\xbdan) pa jo re\xc5\xa1i in jo odpelje no motorju.\n_START_SECTION_\n3. dejanje\n_START_PARAGRAPH_\nZgagovo kritika predstave je huda, spodre\xc5\xbee krila \xc5\xa0pelci, ki se je \xc5\xbee videla kot slavno primadono, mo\xc4\x8dno razjezi direktorja in \xc5\xbeupana, oba se z radovedno Damo vred odpravita nad Zgago. Ta se je medtem \xc5\xbee poslovil od kraja in od Majde, dopovedal ji je, naj se dr\xc5\xbei Petra, ki jo zares ljubi; sam ima metuljevo srce in bohemsko naturo, poleg tega je zanjo prestar, cvetje v jeseni se ne do primerjati s spomladanskim. Po njegovem odhodu pride Peter, spametovano dekle se mu vr\xc5\xbee v objem. Vtem pridrvijo ma\xc5\xa1\xc4\x8devalci: kje je gnida zgagarska, gobezda\xc4\x8d, puhloglavec? Ko zvedo, do je \xc5\xbee od\xc5\xa1el, se jim pobesi nos, razveseli jih \xc5\xa1ele \xc5\xbdan, ki pove, kako se je ma\xc5\xa1\xc4\x8deval za njih vse: z motorjem Je zapeljal v lu\xc5\xbeo in po\xc5\xa1kropil kritika od nog do glave! \xc5\xa0pelca je navdu\xc5\xa1ena nad juna\xc5\xa1kim dejanjem, \xc5\xbdana objame, Dama poda roko direktorju in zdaj je kon\xc4\x8dno spet vse na pravem mestu. Naj ves svet v odre\xc5\xa1ilni ljubezni vzdrhti, sre\xc4\x8da naj v srcih se zaiskri, v vsej brezmejno dolgi ve\xc4\x8dnosti enkrat se le \xc5\xbeivi!'